《赋得燕台春草送袁司徒乃弟还广》
明代·刘克正

昨夜东风蓟苑过，晓吹新绿满关河。冶游细马骄如许，归去王孙怨几多。

湛湛暗凝霄露润，凄凄晴带野烟和。最怜别后池塘梦，江北江南奈远何。

作者简介：刘克正，字懋一，号海樵。番禺人，从化籍。格长子。明穆宗隆庆五年（一五七一）进士。官翰林院检讨。年甫三十七而卒。清道光《广东通志》卷二八〇有传。